<classify> DEREVA mwendesha pikipiki ya biashara, Aidan Chongola 27 ambaye ni mkazi wa Hayanga jijini Mbeya, ameporwa pikipiki hiyo bada ya kuuawa kwa kuchomwa na kitu chenye ncha kali na watu wasiofahamika.Kamanda wa Polisi Mkoa wa Mbeya, Ulrich Matei alithibitisha jana kutokea kwa mauaji hayo na kueleza kuwa jeshi hilo linawasaka watu wawili kwa tuhuma za kuhusika na tukio hilo. Kamanda Matei alisema mauaji hayo, yamefanyika saa nane usiku wa kuamkia Aprili 3, mwaka huu katika eneo la Ilomba jijini Mbeya.Alisema dereva huyo akiwa katika kituo chake cha kazi na pikipiki, yenye namba za usajili MC 557 BBT aina ya Kinglion rangi nyeusi akisubiri abiria, alikodishwa na watu wawili wanaume wasiofahamika ili awapeleke maeneo ya Ituha jijini hapa.Alisema walipofika maeneo ya Ituha Relini, watu hao walimchoma na kitu chenye ncha kali upande wa kulia tumboni na kusababisha kifo chake na kisha kuondoka na pikipiki hiyo. Kamanda Matei alisema mwili wa marehemu, ulikutwa kando kando ya reli ya Tazara Mtaa wa Tonya Aprili 3, saa moja asubuhi, ukiwa na jeraha tumboni. Mwili wake ulipelekwa Hospitali ya Rufaa Kanda ya Mbeya kwa uchunguzi zaidi wa kitabibu. Matei alisema msako mkali unaendelea kuwatafuta waliohusika katika tukio hilo.  <topic>: KITAIFA 